***Hunky Dory*** je štvrtý album anglického rockového hudobníka Davida Bowieho, vydaný pred Vianocami roku 1971. Kritici na serveri All Music Guide označili album za „kaleidoskopický zástup štýlov, zviazaných iba Bowieho zmyslom pre víziu: prenikavá, filmová zmes vysokého i nízkeho umenia, nejednoznačnej sexuality, gýču a kvality."

Na albume je počuť návrat k euforickému popu zo *Space Oddity*, najmä v skladbách ako „Kooks" alebo „Fill Your Heart". „Kooks" Bowie venoval svojmu novonarodenému synovi, známemu ako Zowie Bowie. Nachádza sa tu aj ťažší materiál a to v podobe piesne „Quicksand" inšpirovanej budhizmom alebo z časti autobiografická skladba „The Bewlay Brothers". Najznámejšie sú však skladby "Changes", „Oh! You Pretty Things" a „Life on Mars?", ktoré dodnes tvoria časť Bowieho koncertného repertoáru. 

Bowie taktiež vzdal hold svojim idolom tohto obdobia: „Song for Bob Dylan" (slov. *Pieseň pre Boba Dylana*), „Andy Warhol" alebo skladba „Queen Bitch" inšpirovaná hudbou americkej skupiny Velvet Underground. Skladba „Changes" bola vydaná aj ako singel na podporu nového albumu, napriek tomu, že je vo všeobecnosti považovaná za jednu z najtypickejších a najznámejších Bowieho skladieb sa nikdy nestala oficiálne hitom. Kritika na album i singel reagovala pozitívne a album sa predával pomerne dobre. Počas mánie, ktorú spôsobil ďalší Bowieho album *The Rise and Fall of Ziggy Stardust and Spiders from Mars*, predaj stúpol natoľko, že *Hunky Dory* sa ocitol rok po svojom vydaní na treťom mieste albumového rebríčka vo Veľkej Británii. V roku 1973 sa singel „Life on Mars?" dostal na tretie miesto hitparády singlov. 

V roku 1998 hudobný časopis *Q* usporiadal anketu medzi čitateľmi a Hunky Dory sa dostala na 43. miesto v rebríčku najlepších albumov všetkých čias. Televízna stanica VH1 umiestnila album na 47. miesto v obdobnom rebríčku. V rebríčku 500 najlepších albumov časopisu *Rolling Stone* sa album umiestnil na 107. mieste.

Zoznam skladieb
---------------

Autorom hudby a textov je David Bowie.

1. „Changes" – 3:33
2. „Oh! You Pretty Things" – 3:12
3. „Eight Line Poem" – 2:53
4. „Life on Mars?" – 3:48
5. „Kooks" – 2:49
6. „Quicksand" – 5:03
7. „Fill Your Heart" (Paul Williams s melódiou Biffa Rosea) – 3:07
8. „Andy Warhol" – 3:53
9. „Song for Bob Dylan" – 4:12
10. „Queen Bitch" – 3:13
11. „The Bewlay Brothers" – 5:21

Reedície
--------

Album bol vydaný v dvoch reedíciách na CD, prvýkrát v roku 1990 americkým vydavateľstvom Rykodisc a obsahol štyri ďalšie bonusové skladby. Druhýkrát vydala album spoločnosť EMI v roku 1999. Táto edícia bola digitálne remastrovaná a neobsahovala žiadne bonusové skladby. 

### Reedícia Rykodisc (1990)

1. „Bombers" (nevydaná skladba nahratá v roku 1971) – 2:38
2. „The Supermen" (alternatívna verzia nahratá v roku 1971) – 2:41
3. „Quicksand" (demo verzia z roku 1971) – 4:43
4. „The Bewlay Brothers" (alternatívny mix) – 5:19

Hudobný personál
----------------

* **Producent**:
	+ Ken Scott s asistenciou Davida Bowieho

* **Hudobníci**:
	+ David Bowie: vokály, gitara, saxofóny a piáno
	+ Mick Ronson: gitara
	+ Rick Wakeman: piáno
	+ Trevor Bolder: basová gitara a trúbka
	+ Mick ‘Woody’ Woodmansey: bicie

Referencie
----------

1. ↑  ERLEWINE, Stephen Thomas. *(((Hunky Dory > Review)))* [online]. Allmusic, [cit. 2004-03-13]. Dostupné online.

|  |
| --- |
| **David Bowie** |
| Diskografia |
| **Štúdiové albumy:** *David Bowie* | *Space Oddity* | *The Man Who Sold The World* | *Hunky Dory* | *The Rise and Fall of Ziggy Stardust and Spiders from Mars* | *Aladdin Sane* | *Pin Ups* | *Diamond Dogs* | *Young Americans* | *Station to Station* | *Low* | *"Heroes"* | *Lodger* | *Scary Monsters (and Super Creeps) | Let's Dance | Tonight* | *Never Let Me Down* | *Black Tie White Noise* | *Outside* | *Earthling* | *'hours...'* | *Heathen* | *Reality* | *The Next Day* |
| **Tin Machine** *Tin Machine* | *Tin Machine II* |
| **Kopcertné albumy** *David Live* | *Stage* | *Ziggy Stardust: The Motion Picture* | *Tin Machine Live: Oy Vey, Baby* | *Santa Monica '72* | *Bowie at the Beeb* | *LiveAndWell.com* |
| **Soundtracky** *Christiane F.* | *Labyrinth* | *The Buddha of Suburbia* |
| **Kompilácie** *ChangesOneBowie* | *ChangesTwoBowie* | *The Best of Bowie* | *Rare* | *Sound + Vision* | *Changesbowie* | *The Singles Collection* | *The Best of 1969/1974* | *The Best of 1974/1979* | *All Saints* | *Best of Bowie* | *The Platinum Collection* | *The Best of 1980/1987* |
| **Kategórie**: David Bowie | Piesne Davida Bowieho | Filmy s Davidom Bowiem |